दरअसल शुरुआती सफलताओं ने मोदी एंड कंपनी के अंदर इतना अहंकार भर दिया था कि वे सहयोगी दलों के प्रति उपेक्षात्मक रवैया अपनाते थे। वे इस कदर पेश आते थे जैसे उन्हें साथ रखकर उनपर बहुत बड़ा एहसान कर रहे हों। चुनाव हारने के बारे में तो वे सोच भी नहीं रहे थे। उन्हें मोदी के चमत्कार पर भरोसा था। वातानुकूलित कमरे में बैठकर आंकड़े गिनने में व्यस्त उनके सलाहकारों ने बतला दिया था कि निचले वर्ग के पास वोट हैं और कारपोरेट घरानों के पास पैसा। दोनों खुश रहें तो सत्ता पर पकड़ बनी रहेगी। इस तरह की सलाहों के कारण मध्यम वर्ग को गिनती से बाहर कर दिया गया और उसे परेशान रखने में कोई हर्ज नहीं पाया गया। इस सरकार ने आंकड़ों के इस चक्कर में मध्यम वर्ग का जीना हराम कर दिया। वे महंगाई का रोना रोते तो मोदी जी सलाह देते कि मध्यम वर्ग अपना बजट काबू में रखे। पढ़े लिखे युवकों को वे पकौड़ी बेचने की सलाह देकर उनका मजाक उड़ाते थे। निचले तबके को एक रुपये चावल देने से काम चल रहा था और एलिट क्लास के लिए महंगाई कोई मायने नहीं रखती थी। मोदी एंड कंपनी को यह कत्तई अहसास नहीं था कि देश का मिजाज मध्यम वर्ग ही तय करता है और उसकी रसोई पर हमला करके कोई सरकार टिकी नहीं रह सकती।